ΓΡΑΠΤΗ ΕΡΩΤΗΣΗ E-1745/97 υποβολή: Josι Apolinαrio (PSE) προς την Επιτροπή (23 Μαΐου 1997)

Θέμα: Συγκέντρωση και ανακύκλωση μπαταριών και συσσωρευτών

Έχοντας υπόψη το πρόγραμμα δράσης για την καταπολέμηση της ρύπανσης του περιβάλλοντος από το κάδμιο, που προβλέπεται στο ψήφισμα του Συμβουλίου της 25.1.1988, θα μπορούσε άραγε η Επιτροπή να παράσχει πληροφόρηση σχετικά με:

1. Την αξιολόγηση της εφαρμογής των οδηγιών 91/157/ΕΟΚ ((ΕΕ L 78 της 26.3.1991, σελ. 38. )) και 93/86/ΕΟΚ ((ΕΕ L 264 της 23.10.1993, σελ. 51. )) ανά κράτος μέλος διευκρινίζοντας κατά πόσον όλα τα τα κράτη μέλη πραγματοποίησαν μεταφορά των εν λόγω οδηγιών;

2. Το ποσοστό ανακύκλωσης, ανά κράτος μέλος, των μπαταριών και συσσωρευτών;

3. Τα νέα σχετικά μέτρα που σκοπεύει να λάβει η Επιτροπή;

Απάντηση της κας Bjerregaard εξ ονόματος της Επιτροπής (4 Ιουλίου 1997)

Η Κοινοτική οδηγία 91/157/ΕΟΚ για τις ηλεκτρικές στήλες και τους συσσωρευτές περιορίζει την παρουσία υδράργυρου στις ηλεκτρικές στήλες. Η οδηγία περιέχει επίσης μερικές διατάξεις για ορισμένες κατηγορίες ηλεκτρικών στηλών και ιδίως για τις ηλεκτρικές εκείνες στήλες που περιέχουν ορισμένα επίπεδα υδραργύρου, καδμίου και μολύβδου. Τα κράτη μέλη είναι υποχρεωμένα να θεσπίσουν συγκεκριμένα καθεστώτα ενόψει της χωριστής συγκέντρωσή τους. Επιπλέον με την οδηγία 83/86/ΕΟΚ καθιερώνονται λεπτομερείς ρυθμίσεις για το σύστημα επισήμανσης που προβλέπεται από την πρώτη οδηγία.

1. Όλα τα κράτη μέλη έχουν στην ουσία θεσπίσει τα μέτρα εκτέλεσης και για τις δύο οδηγίες. Ωστόσο, τα μέτρα που αφορούν τη συγκέντρωση, την επισήμανση και τους χρηματοοικονομικούς λειτουργικούς μηχανισμούς αποκλίνουν σε ιδιαίτερα σημαντικό βαθμό μεταξύ των κρατών μελών. Τη στιγμή αυτή έχουν κινηθεί περίπου 20 διαδικασίες επί παραβιάσει κατά των κρατών μελών λόγω της παράλειψής τους να εκτελέσουν ή λόγω της εσφαλμένης εφαρμογής εκ μέρους τους και των δύο οδηγιών. Στην πράξη, η αποσπασματική εφαρμογή και των δύο οδηγιών από τα κράτη μέλη αποτέλεσε την αφορμή για την όρθωση ορισμένων φραγμών και εμποδίων στις εμπορικές συναλλαγές, συνεπεία της στρέβλωσης των κανόνων της εσωτερικής αγοράς.

2. Η Επιτροπή δεν έχει ωστόσο στη διάθεσή της τα απαιτούμενα δεδομένα για να απαντήσει πλήρως στο Αξιότιμο Μέλος του Κοινοβουλίου. Με βάση πάντως τα διαθέσιμα στοιχεία θα μπορούσε να λεχθεί, εν γένει, ότι οι ηλεκτρικές στήλες μεγάλου μεγέθους και για αυτοκίνητα οχήματα συγκεντρώνονται και ανακυκλώνονται σε πολύ μεγάλο βαθμό - σε ποσοστό μέχρι και 90% - σε ορισμένα κράτη μέλη. Στο βαθμό που αυτό αφορά τις ηλεκτρικές στήλες για το ευρύτερο καταναλωτικό κοινό, ο βαθμός συγκέντρωσης και ανακύκλωσήςτους είναι πολύ χαμηλότερος. Παρά το γεγονός ότι ορισμένα κράτη μέλη έχουν κατορθώσει να ανυψώσουν το ποσοστό συγκέντρωσης σε περίπου 50% γι' αυτήν την κατηγορία ηλεκτρικών στηλών- πρόκειται για τις Κάτω Χώρες, την Αυστρία και τη Γερμανία- τα περισσότερα κράτη μέλη φαίνεται να απέχουν πολύ από τα στοιχεία αυτά. Η κατάσταση εμφανίζεται ιδιαίτερα απογοητευτική για τις φορητές ηλεκτρικές στήλες από νικέλιο και κάδμιο (NiCd), το ποσοστό συγκέντρωσης των οποίων κυμαίνεται ανάλογα με τα κράτη μέλη από 10 έως και 35%.

3. Η Επιτροπή μελετά την ανάγκη γενικής επανεξέτασης των διατάξεων της οδηγίας 91/157/ΕΟΚ, συνέπεια της οποίας ενδέχεται να είναι η υποβολή συγκεκριμένης πρότασης στο Κοινοβούλιο και το Συμβούλιο κατά τη διάρκεια του τρέχοντος έτους. Κατά τη διάρκεια της σχετικής επανεξέτασης, η Επιτροπή θα διερευνήσει επίσης την αναγκαιότητα επέκτασης του πεδίου εφαρμογής της οδηγίας ούτως ώστε να περιοριστεί περαιτέρω η εμπορία περιβαλλοντικά επικίνδυνων ηλεκτρικών στηλών, αλλά και να βελτιωθούν επίσης οι απαιτούμενοι όροι για τη συγκέντρωση, ανακύκλωση και επισήμανσή τους.